Nog g’n skikking in sig vir MTN | Netwerk24
Deur Hanlie Stadler 10 Desember 2018 13:47
MTN se hoofkantoor in Roodepoort in Johannesburg.
Die selfoonmaatskappy waarsku Maandag in ’n Sens-verklaring hy onderhandel steeds met die Sentrale Bank van Nigerië en die prokureur-generaal van dié land. Dit gaan oor onderskeidelik $8,1 miljard wat MTN glo van 2005-’17 onwettig landuit geneem het en $2 miljard se belasting wat glo geskuld word.
Die Sens-verklaring herhaal vorige waarskuwings dat MTN Nigerië nog “met Nigeriese owerhede onderhandel ten einde ’n wedersyds aanvaarbare oplossing te vind”.
Bloomberg het voorheen berig dit lyk asof MTN Nigerië ’n skikking van $800 miljoen aangebied het.
Voorverlede jaar het MTN $1 miljard betaal as boete omdat hy die datum vir die afsny van ongeregistreerde intekenare misgeloop het. Dié boete het tot MTN se eerste verlies tot nog toe in 2016 gelei.
MTN het vantevore belowe om sy Nigeriese filiaal in Lagos te noteer, maar dié planne is vir eers uitgestel.
MTN het meer as 64 miljoen intekenare in Nigerië, wat dit sy grootste mark maak.